EUROOPAN KOMISSIO Bryssel 26.4.2017 JOIN(2017) 15 final YHTEINEN KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2016



YHTEINEN KERTOMUS EUROOPAN PARLAMENTILLE JA NEUVOSTOLLE Macaon erityishallintoalue: vuosikertomus 2016 Tiivistelmä Siitä lähtien kun Macao palautettiin vuonna 1999 Kiinan kansantasavallalle, jäljempänä ’Kiina’, Euroopan unioni, jäljempänä ’EU’, ja sen jäsenvaltiot ovat seuranneet tiiviisti Macaon erityishallintoalueen poliittista ja taloudellista kehitystä ”yksi maa, kaksi järjestelmää” periaatteen puitteissa. EU pitää kiinni ”yhden Kiinan” politiikasta ja tukee ”yksi maa, kaksi järjestelmää” periaatetta ja sen täytäntöönpanoa. Tämä vuosikertomus Macaon kehityksestä annetaan Euroopan parlamentille annetun sitoumuksen mukaisesti. Vuonna 2016 ”yksi maa, kaksi järjestelmää” periaate toimi edelleen hyvin ja hyödytti Macaon erityishallintoaluetta, koko Kiinaa ja kansainvälistä yhteisöä. Hallintojohtaja valittiin ilman vastaehdokkaita vuonna 2014. Tämä oli kolmas peräkkäinen kerta, kun hallintojohtajan vaalissa oli ehdolla vain yksi ehdokas. Macaon peruslaki ja muut säädökset eivät mahdollista yleistä äänioikeutta. EU kehottaa kuitenkin Macaon viranomaisia pohtimaan keinoja lisätä kansalaisten osallistumista hallintojohtajan vaaliin ja vahvistaa siten tämän viran legitiimiyttä ja edistää hyvää hallintoa. Kansalaisten perusoikeuksia ja vapauksia kunnioitettiin edelleen. Macaon tiedotusvälineet jatkoivat monenlaisten näkemysten esille tuomista, vaikka itsesensuurin lisääntymistä pidettiin toisinaan ongelmana. Macaon markkinapohjainen talous toimi edelleen tehokkaasti, vaikka talouskasvu kärsi siitä, että rahapelitulot, joista Macao on erittäin riippuvainen, vähenivät selvästi kahdella ensimmäisellä vuosineljänneksellä. Macaon julkinen talous oli edelleen ylijäämäinen. BKT alkoi uudelleen kasvaa kolmannella vuosineljänneksellä, ensimmäistä kertaa kahteen vuoteen. Vähentääkseen liiallista riippuvuutta rahapelialasta hallitus käynnisti ensimmäisen viisivuotisen kehityssuunnitelmansa (2016–2020). Sen keskeisenä prioriteettina on parantaa tavallisten kansalaisten elämää elin- ja asumiskustannusten noustessa. Macao kärsii edelleen akuutista työvoimapulasta. Ulkomailta tuodusta työvoimasta on kuitenkin tullut arkaluontoinen kysymys, jonka ratkaisemisesta ei ole poliittista yksimielisyyttä. Macaon hallintoa on nykyaikaistettava ja tehostettava, ja käynnissä on hallintouudistuksia. EU:n ja Macaon suhteet olivat edelleen erinomaiset. Yhteistyötä tehdään yhä useammalla osa-alueella, ja kauppasuhteet ovat vakaat. Macaon talouden jyrkän supistumisen vuoksi EU:n ja Macaon välinen kauppa väheni vuonna 2016. Painopisteitä vuodelle 2017 ovat muun muassa talouden monipuolistamiseksi tehtävä yhteistyö, ihmiskaupan torjunta, oikeusasiat, sääntelyyn liittyvät kysymykset sekä tutkimus ja innovointi. Poliittinen kehitys Macaon hallitus keskittyi parantamaan alueen oikeuteen perustuvaa hallintoa, uudistamaan taloutta sen kestävyyden varmistamiseksi sekä kohentamaan kansalaisten elintasoa vähentämällä sosiaalista eriarvoisuutta ja lisäämällä valtion asuntotuotantoa. Macaon peruslaki ja muut säädökset eivät mahdollista yleistä äänioikeutta. EU kehottaa kuitenkin Macaon viranomaisia pohtimaan keinoja lisätä kansalaisten osallistumista hallintojohtajan vaaliin ja lisätä näin hallintojohtajan viran legitimiteettiä ja valitun ehdokkaan kannatusta sekä edistää hyvää hallintotapaa. Lainsäätäjät hyväksyivät 9. elokuuta lakiasäätävän kokouksen muutetun vaaleja koskevan lain, jolla pyrittiin tiukentamaan kampanjointia koskevia sääntöjä. Suoraan valittavien edustajien määrä pysyi ennallaan. Muutoksilla pyrittiin varmistamaan, että vaalit toimitetaan lahjomattomasti. Demokratian lisäämistä kannattavat lainsäätäjät pitivät tätä menetettynä mahdollisuutena edistää demokratiaa ja vaativat huomattavampia uudistuksia, kuten keskustelua yleisen äänioikeuden käyttöönotosta. Lakiasäätävä kokous hyväksyi 16. joulukuuta vaalilain muutokset. Niitä ovat muun muassa vaatimukset, jotka koskevat valittujen virkamiesten valan vannomista ja henkilöiden kelpoisuutta osallistua vaalikampanjoihin. Macaon hallinto- ja oikeusministeri Sonia Chan totesi, että muutokset olivat välttämättömiä Kiinan kansankongressin pysyvän komitean Hongkongin lainsäätäjiä koskevan tulkinnan vuoksi. Lakiasäätävä kokous hyväksyi 12. elokuuta terrorismin ja joukkotuhoaseiden leviämisen torjuntaa koskevan Yhdistyneiden kansakuntien turvallisuusneuvoston päätöslauselman mukaisen lainsäädäntöehdotuksen, joka mahdollistaa varojen jäädyttämisen. Keväällä hallitus esitti lakiasäätävälle kokoukselle kiistellyn ehdotuksen alueidenvälisestä oikeusavusta rikosasioissa. Se koski Macaon, Manner-Kiinan ja Hongkongin välistä luovutussopimusta. Lakiasäätävä kokous hylkäsi toukokuussa tämän monenvälisen sopimusehdotuksen ja palautti sen hallitukselle tarkistettavaksi ”teknisten ongelmien” vuoksi. Lyhyen harkinta-ajan jälkeen hallitus peruutti ehdotuksensa kesäkuussa siihen asti, että Macao, Manner-Kiina ja Hongkong ovat päässeet asiassa yksimielisyyteen, ja totesi, että sopimukseen pääsy kesti odotettua kauemmin eri alueiden oikeusjärjestelmien välisten erojen vuoksi. Kansalaisyhteiskunta ja oikeusalan ammattilaiset olivat ilmaisseet huolensa mahdollisen luovutussopimuksen seurauksista. Ne valittivat myös, ettei niitä ollut kuultu asianmukaisesti.

Samoihin aikoihin Macaon lainvalvontaviranomaiset myönsivät luovuttaneensa Manner-Kiinan viranomaisille viime vuosina ainakin kolme henkilöä, joista kaksi asui pysyvästi Hongkongissa, huolimatta tuomioistuimen päätöksistä, joiden mukaan tällaiset luovutukset olivat laittomia. Tämä herätti lisää huolta luovutussopimuksesta käynnissä olleiden neuvottelujen suhteen. Kidutuksen vastainen YK:n komitea korosti vuonna 2015 Macaota koskevissa päätelmissään oikeuden pakoilijoiden luovuttamista koskevaa ongelmaa, mutta Macaon viranomaiset eivät näytä puuttuneen tähän tyydyttävästi. EU toistaa, että se pitää oikeusvaltioperiaatetta ja ihmisoikeuksien kunnioittamista tärkeinä ja että luovutussopimusten kaltaisissa kysymyksissä on noudatettava kaikilta osin kansainvälistä oikeutta. Yhtäläiset mahdollisuudet, oikeudet ja vapaudet. Macaon asukkaiden oikeuksia ja perusvapauksia kunnioitettiin ja oikeusvaltioperiaatetta noudatettiin edelleen Macaon peruslakiin kirjatun ”yksi maa, kaksi järjestelmää” periaatteen mukaisesti. Macaossa kunnioitetaan laajalti kansalaisvapauksia, ihmisoikeuksia ja perusvapauksia. Hallitus vastusti kuitenkin edelleen kidutuksen vastaisen YK:n komitean ehdotusta, joka koski ihmisoikeusalan riippumattoman elimen perustamista, todeten, ettei kyseistä suositusta voitu soveltaa Macaoon, koska Macao on Kiinan kansantasavallan erityishallintoalue. Media oli riittävän monimuotoinen ja pystyi esittämään erilaisia näkemyksiä rajoituksetta. Itsesensuuria vaikuttaa esiintyvän jonkin verran etenkin kiinankielisissä tiedotusvälineissä ja Kiinaa koskevassa tiedotuksessa. Kansainväliset tiedotusvälineet voivat toimia vapaasti. Macaon journalistiliitto totesi kuitenkin olevansa hyvin huolissaan siitä, että toimittajia solvattiin ja tönittiin toistuvasti heidän raportoidessaan 20. joulukuuta tapahtuneista Pearl Horizonin protesteista. Journalistiliitto katsoi tällaisen käyttäytymisen loukkaavan lehdistönvapautta ja ilmaisi huolensa siitä, että hongkongilaisen Apple Daily sanomalehden toimittajalta evättiin pääsy Macaoon raportoimaan protesteista. Tämä ei ole ensimmäinen kerta, kun hongkongilaisten journalistien ja poliittisten ryhmien jäsenten maahanpääsy evätään. Macaossa on edelleen ongelmia, jotka koskevat seksuaaliseen suuntautumiseen ja sukupuoli-identiteettiin perustuvaa syrjintää, etenkin kun on kyse työelämästä, koulutuksesta ja terveydenhuollosta. Samaa sukupuolta olevien väliset suhteet on vielä sisällytettävä säädökseen, jolla perheväkivalta on kriminalisoitu. YK:n taloudellisia, sosiaalisia ja sivistyksellisiä oikeuksia käsittelevä komitea on kehottanut Macaota säätämään kattavaa syrjinnän vastaista lainsäädäntöä homoja, lesboja, biseksuaaleja ja transihmisiä varten. Myös sukupuolten tasa-arvon edistämiseksi tarvitaan lisää lainsäädäntöä esimerkiksi seksuaalisen häirinnän alalla. Macaon hallitus toteutti lisää merkittäviä toimia, joilla torjutaan rajatylittävää rikollisuutta, erityisesti ihmiskauppaa. Ihmiskaupan vastaisia varoittavia toimenpiteitä käsittelevä virastojen välinen komitea (Human Trafficking Deterrent Measures Concern Committee), joka koostuu hallinnon, lainvalvonnan, oikeusalan ja sosiaalialan edustajista, jatkoi ihmiskaupan torjuntaa ja toteutti ennaltaehkäisyyn ja uhrien suojeluun liittyviä toimenpiteitä. Kantelujen suuresta määrästä huolimatta ihmiskauppaa koskevia syytetoimia ja tuomioita oli yhä vähän. Hallitus ilmoitti olevansa halukas puuttumaan asiaan ja tekemään yhteistyötä kansainvälisten kumppanien, myös EU:n, kanssa. Macao ei ole tosiasiallisesti pannut täytäntöön yhdistymisvapautta ja kollektiivista neuvotteluoikeutta sellaisina kuin ne on vahvistettu Kansainvälisen työjärjestön yleissopimuksissa. Lakiasäätävä kokous on toistuvasti hylännyt ammattiliittoja ja työehtosopimusneuvotteluja koskevat ehdotetut yksityiset lakiesitykset. Työntekijät voivat vapaasti osallistua ammattiliittojen toimintaan ja työtaistelutoimiin, mutta heitä ei suojata kostotoimilta. Työmarkkinasuhdelain 70 §:n mukaan työnantaja voi irtisanoa työntekijän ilman perusteltua syytä maksamalla tälle vähäisen korvauksen. Lainsäätäjät hylkäsivät vuonna 2016 ammattiliittoja koskevan lain seitsemännen kerran, joskin se sai enemmän ääniä kuin edellisvuonna. Monet lainsäätäjät mainitsivat Macaon talouden heikon tilanteen ja ”huonon ajoituksen” lain hylkäämisen pääsyinä. Vankkoja korruption vastaisia toimenpiteitä jatkettiin, mutta vuoden aikana paljastui joitakin hyvin merkittäviä tapauksia. Korruption vastainen komitea arvosteli hallitusta lain rikkomisesta erääseen paikalliseen tehtaaseen liittyvän maa-alueiden vaihtosopimuksen yhteydessä. Se totesi sopimuksen olevan mitätön ja kehotti merkitsemään alueen suojeltavaksi. Taloudellinen kehitys Macaon taloudessa on ollut viime vuosina merkittävä laskusuhdanne, kun rahapeliala kärsi Kiinan talouden hidastumisesta ja Manner-Kiinassa toteutetusta korruptiontorjuntakampanjasta. Macaon BKT supistui vuonna 2015 reaalisesti mitattuna 20,3 prosenttia. Taantuma helpotti vähitellen vuoden 2016 kolmannella neljänneksellä, kun BKT lähti 4 prosentin reaalikasvuun, mikä merkitsi ensimmäistä positiivisen kasvun vuosineljännestä kahteen vuoteen. Kokonaisuutena talous supistui reaalisesti mitattuna 2,1 prosenttia vuonna 2016. Rahapelitulot alkoivat jälleen kasvaa vuoden 2016 jälkipuoliskolla vähennyttyään sitä ennen jatkuvasti yli kahden vuoden ajan. Rahapelialan kokonaistulot vähenivät vuonna 2016 vain 3,3 prosenttia 230,8 miljardiin Macaon patacaan, mikä on huomattava parannus vuoden 2015 kaksinumeroiseen vähenemiseen verrattuna. Matkailu elpyi tasaisesti kahden uuden kasinokeskuksen, Wynn Palacen ja Parisianin, ansiosta. Macaossa vierailleiden matkailijoiden kokonaismäärä kasvoi vuonna 2016 0,8 prosenttia 30,9 miljoonaan. Useimmat Macaossa vierailevista matkailijoista tulivat edelleen Manner-Kiinasta, jonka osuus kaikista matkailijoista oli kaksi kolmannesta vuoden 2016 ensimmäisten 11 kuukauden aikana. Seuraavilla sijoilla olivat Hongkong (21 prosenttia), Taiwan (3,5 prosenttia), Korea (2,1 prosenttia) ja Japani (1 prosentti). Vähentääkseen liiallista riippuvaisuutta kasinoalasta hallitus käynnisti syyskuussa ensimmäisen viisivuotisen kehityssuunnitelmansa (2016–2020), jossa asetettiin kattavia kehitystavoitteita kansalaisten toimeentulon parantamiseksi ja talouden monipuolistamiseksi. Sillä pyritään muuttamaan Macao kansainväliseksi matkailu- ja vapaa-ajankeskukseksi ja luomaan Kiinan ja portugalinkielisten maiden kauppa- ja talousyhteistyön foorumi (”Centre and Platform” yhteistyöpolitiikka). Suunnitelmaan sisältyy myös tehostettuja toimia talouden maltilliseksi monipuolistamiseksi ja alueellisen yhteistyön vahvistamiseksi erityisesti Guangdongin maakunnan kanssa Kiinan 13. viisivuotissuunnitelman (2016–2020) mukaisesti. Viisivuotisessa kehityssuunnitelmassa ehdotetaan konkreettisia poliittisia toimia, joilla pyritään vähentämään pitkällä aikavälillä talouden riippuvuutta rahapelialasta. Niillä rajoitetaan pelipöytien määrän kasvattaminen vuodesta 2013 lähtien kymmenen vuoden ajan 3 prosenttiin vuodessa, nostetaan muiden kuin rahapeleihin liittyvien tekijöiden osuus rahapelialan kokonaistuloista nykyisestä 6,6 prosentista 9 prosenttiin vuoteen 2020 mennessä, lisätään vähittäiskauppa-, hotelli- ja teollisuusalojen työllistävyyttä, parannetaan rahoituspalveluja ja perustetaan Macaon erityishallintoalueen kehitysrahasto (joka on lähinnä valtiollinen sijoitusrahasto) vuoteen 2019 mennessä. Suunnitelma kattaa myös useita aloitteita, joilla edistetään luovia aloja, infrastruktuurin kehittämistä, älykästä kaupunkikehitystä ja ympäristönsuojelua ja vahvistetaan terveydenhuoltoa, koulutusta ja asuntotuotantoa. Se sisältää viittauksen uutta silkkitietä koskevaan (”One Belt, One Road”) aloitteeseen ja Macaon mahdolliseen rooliin siinä erityisesti merenkulkureittinä ja portugalinkielisten maiden kanssa harjoitettavaan liiketoiminnan edistäjänä. Merirajojensa vuonna 2015 tapahtuneen tarkistamisen jälkeen Macao pyrkii edistämään meritalouttaan ja maksimoimaan panoksensa uutta silkkitietä koskevaan aloitteeseen. Hallintojohtaja Fernando Chui piti marraskuussa vuotta 2017 koskevan linjapuheensa lakiasäätävälle kokoukselle. Hallitus lupasi kannustaa toimijoita rakentamaan putiikkihotelleja ja ostoskeskuksia, toteuttaa toimintasuunnitelman paikallisten pk-yritysten auttamiseksi osallistumaan suuriin näyttelyihin sekä laajentaa Young Enterprise ohjelmaa ja tarjota laadukasta koulutusta nuorille. Linjapuhe sisälsi myös joukon sosiaaliturvaa koskevia toimenpiteitä ja tukia, muun muassa Macaon asukkaille nyt kymmenentenä peräkkäisenä vuonna maksettavat suositut käteisavustukset. Macaon julkisen talouden tila oli edelleen vahva, ja sen varannot ovat hyvät. Julkisen talouden varantojen määrän arvioidaan nousevan 468 miljardiin Macaon patacaan, mikä on 130 prosenttia suhteessa BKT:hen. Tämä on erittäin korkea osuus alueelle, jolla asuu alle puoli miljoonaa ihmistä (ulkomaiset työntekijät pois lukien). Macaon julkinen talous on ollut jatkuvasti ylijäämäinen huolimatta rahapelialan verotuottojen huomattavasta vähenemisestä vuosina 2015 ja 2016. Macao kärsii edelleen akuutista työvoimapulasta. Työttömyysaste on pysynyt 2 prosentissa tai sen alapuolella neljän viime vuoden ajan, ja vuonna 2016 se oli 1,9 prosenttia. Näin ollen Macaon talous on hyvin riippuvainen ulkomaalaisista työntekijöistä ja ammattilaisista. Talouden laskusuhdanteesta huolimatta Macaossa oli vuonna 2016 yli 180 000 ulkomaalaista työntekijää, jotka muodostivat 45 prosenttia työikäisestä väestöstä. Ulkomailta tuodusta työvoimasta on tullut arkaluontoinen poliittinen kysymys. Talous- ja valtiovarainministeri Lionel Leong toisti marraskuussa lakiasäätävässä kokouksessa, että Macaon hallitus aikoo turvata paikallisten asukkaiden työllistymismahdollisuudet ja ottaa käyttöön mekanismin, jolla edistetään ulkomaalaisten työntekijöiden lähtöä Macaon erityishallintoalueelta. Lainsäätäjät valittivat työvoiman tuontiohjelman väärinkäytöstä, joka oli johtanut paikallisten työntekijöiden työpaikkojen menettämiseen ja palkkakehityksen pysähtymiseen sekä joidenkin johtajien urakehityksen hidastumiseen. Yritykset ovat kuitenkin toistuvasti valittaneet, että niiden toiminnan laajentumista haittaa sopivien ammattilaisten puute. Kiinan 13. viisivuotissuunnitelma sisälsi nimenomaisesti Macaota (sekä Hongkongia) koskevan luvun, ja siinä korostettiin Manner-Kiinan ja Hongkongin/Macaon välisen yhteistyön syventämistä. Kiina ilmaisi tukevansa yhteistyöfoorumien kehittämistä Guangdongin, Hongkongin ja Macaon välille sekä Hongkongin ja Macaon merkittävää roolia Helmijoen suistoalueella ja kehitettäessä Guangdongin, Hongkongin ja Macaon lahden suuraluetta. Kiinan valtioneuvosto antoi maaliskuussa suuntaviivat yhteistyön edistämisestä Helmijoen suistoalueella, johon kuuluu yhdeksän maakuntaa – Fujian, Jiangxi, Hunan, Guangdong, Guangxi Zhuangin autonominen alue, Hainan, Sichuan, Guizhou ja Yunnan – sekä Hongkongin ja Macaon erityishallintoalueet (ns. 9+2). Kiinan keskushallinto näkee alueen uudistusten edelläkävijänä, Manner-Kiinan kannalta keskeisenä alueena yhteistyömahdollisuuksien varmistamiseksi Hongkongin ja Macaon kanssa sekä ratkaisevan tärkeänä alueena uutta silkkitietä koskevan aloitteen edistämiseksi. Tämän johdosta Macao jatkoi Helmijoen suistoalueen yhdentämisen edistämistä ja pyrki vakiinnuttamaan itselleen erityisaseman Kiinan ja portugalinkielisten maiden välisenä siltana talouden ja kaupan alan yhteistyöfoorumin avulla. Helmijoen suistoalueen lisäksi Macaon hallintojohtaja mainitsi linjapuheessaan yhteistyön lisäämisen muiden Kiinan maakuntien ja kuntien, kuten Jiangsun, Beijingin ja Tianjinin, sekä Kiinan länsi- ja koillisosien perinteisten teollisuusalueiden kanssa. Macao isännöi lokakuussa Kiinan ja portugalinkielisten maiden talouden ja kaupan alan yhteistyöfoorumin viidettä ministerikonferenssia. Kiinan pääministeri Li Keqiang osallistui foorumiin, jolla pyrittiin tehostamaan Kiinan taloussuhteita kehitysmaihin ja kartoittamaan uutta suuntaa Macaolle. Pääministeri Lin vierailu tulkittiin paitsi selkeäksi tueksi Macaon talouspolitiikalle myös ilmaukseksi yleisestä tyytyväisyydestä Macaon erityishallintoalueeseen ja sen poliittiseen kehitykseen. Pääministeri ilmoitti 19 uudesta toimenpiteestä, joilla pyritään muuttamaan Macaon taloutta. Niitä ovat muun muassa seuraavat: Kiinan keskushallinto tukee Macaon aikomusta perustaa RMB-clearingkeskus Kiinan ja portugalinkielisten maiden välille ja auttaa sitä kehittämään rahoitusliisausta, sähköistä kaupankäyntiä ja vientiluottovakuutuksia.

Perustetaan kiinalais-portugalilainen yhteisrahasto, jonka päätoimipaikka on Macaossa, Manner-Kiinan suurten sähköistä liiketoimintaa harjoittavien yritysten ja pankkialan ulkopuolisten maksukorttiorganisaatioiden yhteistyöhankkeita varten. Kiinan keskushallinto tukee Macaota edelleen kiinalaisen lääketieteen, älykkään kaupunkikehityksen, matkailun ja sen naapurikaupunki Hengqinin kanssa tekemän yhteistyön kaltaisilla aloilla. Kiina auttaa Macaota myös perustamaan kulttuurivaihtokeskuksia, kaksikielisiä koulutuskeskuksia ja nuorten innovaatiokeskuksen vuorovaikutuksen edistämiseksi kyseisten maiden kanssa. Hongkong ja Macao aloittivat keskustelut tiiviimpää taloudellista kumppanuutta koskevasta järjestelystä (Closer Economic Partnership Arrangement, CEPA) heinäkuun puolivälissä, ja neuvottelut käynnistyivät lokakuussa. Hongkongin ja Macaon välinen CEPA kattaa tavara- ja palvelukaupan sekä investoinnit. Se ei kuitenkaan kata henkilöiden vapaata liikkuvuutta rajan yli koulutus- tai työtarkoituksissa. Kun Hongkongin ja Macaon välinen CEPA on allekirjoitettu, Kiina, Hongkong ja Macao voivat perustaa CEPA-järjestelyjensä pohjalta uuden yhteisen foorumin, jolla edistetään kaupan ja investointien vapauttamista ja helpottamista ”Suur-Kiinan” alueella eli 13. viisivuotissuunnitelmassa mainitulla niin kutsutulla Guangdongin, Hongkongin ja Macaon suuralueella. Macao on edelleen altis rahanpesulle, sillä rahapeliala tarjoaa mahdollisuuksia mantereelta virtaavan laittoman rahan pesuun. Tämän torjumiseksi Macaon rahapelialan valvontaviranomainen (Gaming Inspection and Coordination Bureau, joka tunnetaan myös portugalinkielisellä lyhenteellä DICJ) tarkisti toukokuussa rahanpesun torjuntaa koskevia sääntöjään. Määräyksellä 1/2016 kasinot ja kasinomatkanjärjestäjät velvoitetaan noudattamaan entistä yksityiskohtaisempia rahanpesun torjuntamenettelyjä. Uudessa säännöstössä on yli kaksinkertainen määrä säännöksiä aiempaan verrattuna. Sen mukaan kasinoiden ja kasinomatkanjärjestäjien on tarkasteltava uudelleen toimintaansa liittyviä rahanpesuriskejä vähintään joka toinen vuosi ja otettava käyttöön ”tehokkaita toimenpiteitä” niiden torjumiseksi. Säännöissä edellytetään, että kasinot ja kasinomatkanjärjestäjät tunnistavat liiketoimet, joihin osallistuu poliittisesti vaikutusvaltaisia henkilöitä, ja seuraavat niitä tarkasti. Määräyksellä 1/2016 myös kielletään nimenomaisesti kasinoita ja kasinomatkanjärjestäjiä harjoittamasta liiketoimintaa peitenimiä käyttävien tai anonyymien henkilöiden kanssa. Tästä huolimatta on väitetty, että vaikka Macao on toteuttanut huomattavia toimia kansainväliset vaatimukset täyttävän rahanpesuntorjuntajärjestelmän kehittämiseksi, sen kasinomatkanjärjestäjiin liittyy yhä heikkouksia. Macaon rahanpesun selvittelykeskus allekirjoitti vuonna 2016 rahanpesua koskevat yhteistyöpöytäkirjat/yhteistyösopimukset Bangladeshin, Kanadan ja Israelin kanssa. Macao liittyi vuonna 2016 veropohjan rapautumista ja voitonsiirtoja (BEPS) koskevaan osallistavaan kehykseen, joka muodostuu valtioista ja lainkäyttöalueista, jotka ovat sitoutuneet toteuttamaan yhteistyössä toimenpiteitä ylikansallisen veronkierron torjumiseksi osana OECD:n/G20-maiden BEPS-kehystä. Näin ollen Macao on sitoutunut hyväksymään verosopimuskeinottelua koskevat vähimmäisvaatimukset ottamaan käyttöön maakohtaisen siirtohinnoitteluraportoinnin rajoittamaan teollis- ja tekijänoikeuksia koskevien tai muiden veroetuusjärjestelmien hyötyjä ottamaan keskinäisen sopimusmenettelyn täysimittaisesti käyttöön verosopimuksissaan. Tämä on merkittävä tekijä prosessissa, joka johtaa vuonna 2017 laadittavaan EU:n luetteloon yhteistyöhaluttomista lainkäyttöalueista. Macao läpäisi onnistuneesti I vaiheen ja II vaiheen vertaisarvioinnit, jotka OECD:n verotusta koskevaa avoimuutta ja tietojenvaihtoa käsittelevä maailmanlaajuinen foorumi suoritti vuosina 2011 ja 2013. Arvioinnit vahvistivat, että sekä Macaon oikeudellinen kehys että nykyiset toiminnot täyttävät kansainvälisesti hyväksytyt standardit. Macao on tähän mennessä tehnyt verotusta koskevat sopimukset 20 lainkäyttöalueen kanssa. Näistä viisi sopimusta koskee kaksinkertaista verotusta ja loput viisitoista ovat verotietojen vaihtoa koskevia sopimuksia. Macao ja Yhdysvallat allekirjoittivat joulukuussa hallitustenvälisen sopimuksen, jonka tarkoituksena on auttaa Macaon erityishallintoalueen rahoituslaitoksia noudattamaan Yhdysvaltojen Foreign Account Tax Compliance Act lakia (FATCA). Macaon rahapoliittinen viranomainen totesi, että hallitustenvälisellä sopimuksella vähennetään raportointitaakkaa ja autetaan Macaon rahoituslaitoksia noudattamaan FATCA-lakia, sillä se sisältää poikkeuksia sellaisille rahoituslaitoksille tai tuotteille, joiden osalta yhdysvaltalaisten verovelvollisten veronkierron riski on pieni. EU:n ja Macaon kahdenväliset suhteet vuonna 2016 Macaon talouden supistumisen vuoksi EU:n ja Macaon kahdenvälinen kauppa väheni huomattavasti vuonna 2016. EU:n vienti Macaoon väheni 20,2 prosenttia 603 miljoonaan euroon, ja tuonti Macaosta väheni 6,5 prosenttia 86 miljoonaan euroon. EU:n kauppa Macaon kanssa on ollut ylijäämäistä vuodesta 2009 lähtien, ja vuonna 2016 ylijäämä oli 516 miljoonaa euroa. EU:n tärkeimpiä vientituotteita olivat markkinoiden yläsegmenttiin kuuluvat nahkatavarat, muoti, kellot ja korut, elintarvikkeet ja juomat sekä moottoriajoneuvot. EU oli vuonna 2016 edelleen Macaon toiseksi merkittävin tuontialue Manner-Kiinan jälkeen. Macaon taloudessa vuonna 2016 tapahtuneet suhdannevaihtelut vaikuttivat kuitenkin EU:n kauppa- ja investointi-intresseihin ja eurooppalaisten yritysten voittoihin. EU ja sen yritykset ovat halukkaita tekemään Macaon hallituksen kanssa yhteistyötä, jonka tavoitteena on monipuolistaa alueen taloutta, parantaa sen talouskehityksen kestävyyttä sekä edistää kahdenvälistä kauppaa ja kahdenvälisiä investointeja. Tarjoamalla merkittävää asiantuntemusta ja palveluja EU:n yrityksillä voisi olla merkittävä rooli monissa meneillään olevissa infrastruktuurihankkeissa ja yksityisten sijoittajien laajennussuunnitelmissa. EU:n ja Macaon sekakomitean 21. kokous pidettiin Brysselissä 5. joulukuuta 2016. Kokouksessa Macao ilmoitti EU:lle äskettäin julkaistusta viisivuotisesta kehityssuunnitelmastaan (2016–2020), jossa hahmotellaan sen taloudellista ja yhteiskunnallista kehitystä. EU ja Macao vaihtoivat näkemyksiä veropolitiikkojensa kehityksestä. EU suhtautui myönteisesti Macaon sitoumukseen ottaa käyttöön automaattinen tietojenvaihto vuonna 2018 ja kannusti sitä toteuttamaan tarvittavat toimet tämän tietojenvaihdon aktivoimiseksi tehokkaasti ja ajoissa EU:n ja muiden kumppanien kanssa täyttääkseen sitoumuksensa OECD:n standardien mukaisesti. EU ilmaisi myös tyytyväisyytensä Macaon äskettäiseen päätökseen liittyä osallistavaan BEPS-kehykseen. Se kannusti Macaota pyrkimään edelleen täysin avoimeen, läpinäkyvään ja syrjimättömään julkisten hankintojen järjestelmään kansainvälisten standardien mukaisesti. Molemmat osapuolet suhtautuivat myönteisesti Macaon ja EU:n välillä tehtävää oikeusalan yhteistyötä koskevassa kolmannessa ohjelmassa saavutettuun edistykseen. Ohjelman tavoitteena on edistää Macaon oikeusjärjestelmän nykyaikaistamista ja kehittämistä. Molemmat osapuolet painottivat, että EU:n ja Macaon yhteisrahoitusmekanismilla kannustetaan macaolaisia tutkijoita osallistumaan EU:n tutkimuksen ja innovoinnin Horisontti 2020 ohjelmaan. Osapuolet sopivat selvittävänsä mahdollisuuksia ympäristöä ja vihreää teknologiaa koskevaan yhteistyöhön erityisesti Macaon kansainvälisessä ympäristöalan yhteistyöfoorumissa ja siihen liittyvässä näyttelyssä. EU ja Macao olivat yhtä mieltä siitä, että jatkamalla kiinan ja portugalin kielten konferenssitulkkien ja kääntäjien koulutusohjelmaa vastattaisiin EU:n ja Macaon tarpeisiin saada näiden kielten päteviä tulkkeja. EU pani myös merkille Macaon ponnistukset ihmiskaupan torjumiseksi. Molemmat osapuolet aikoivat tehostaa yhteistyötään tällä alalla tammikuussa pidetyn ihmiskauppaa käsitelleen yhteisen seminaarin perusteella. Macaossa toimivien eurooppalaisten yritysten kasvavan roolin vuoksi EU ja Macao sopivat, että näiden yritysten ja Macaon erityishallintoalueen hallituksen välisiä suoria yhteyksiä tehostettaisiin käynnistämällä säännöllinen vuoropuhelu Macaon eurooppalaisen kauppakamarin edustamien eurooppalaisten yritysten ja Macaon viranomaisten välillä. Eurooppalaiset yritykset voivat käyttää tätä foorumia viestiäkseen hallituksen kanssa liiketoimintaympäristöstä ja sääntelykysymyksistä. Se voisi myös tarjota Macaon viranomaisille foorumin, jolla ne voivat tarvittaessa pyytää näkemyksiä asiaa koskevista toimintalinjoista. Viime kädessä tavoitteena olisi edistää Macaon talouden monipuolistumista ja pitkän aikavälin kilpailukykyä. Koska Macao kärsii akuutista työvoiman ja pätevien johtajien pulasta, eurooppalaiset yritykset käyttävät paljolti ulkomaille lähetettäviä ja ulkomaalaisia työntekijöitä. Työlupien saaminen heille on osoittautunut vaikeaksi. EU on valmis tekemään yhteistyötä Macaon viranomaisten ja eurooppalaisten yritysten kanssa niiden taloustoiminnan alojen tunnistamiseksi, joilla tilanne on erityisen vaikea. Helpottamalla pätevien ammattilaisten pääsyä Macaon työmarkkinoille lisättäisiin sen kilpailukykyä.